ΚΑΝΟΝΙΣΜΟΣ (ΕΟΚ) αριθ. 2829/79 ΤΗΣ ΕΠΙΤΡΟΠΗΣ της 14ης Δεκεμβρίου 1979 περί τροποποιήσεως του κανονισμού (ΕΟΚ) αριθ. 1963/79 "περί καθορισμού των λεπτομερειών εφαρμογής της επιστροφής στην παραγωγή για τα ελαιόλαδα που χρησιμοποιούνται για την παρασκευή ορισμένων κονσερβών" Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη περί ιδρύσεως της Ευρωπαϊκής Οικονομικής Κοινότητος, τον κανονισμό αριθ. 136/66/ΕΟΚ του Συμβουλίου της 22ας Σεπτεμβρίου 1966 περί δημιουργίας κοινής οργανώσεως αγοράς στον τομέα των λιπαρών ουσιών(1), όπως τροποποιήθηκε τελευταία από τον κανονισμό (ΕΟΚ) αριθ. 590/79(2), τον κανονισμό (ΕΟΚ) αριθ. 591/79 του Συμβουλίου της 26ης Μαρτίου 1979 περί προβλέψεως των γενικών κανόνων της επιστροφής στην παραγωγή για τα ελαιόλαδα που χρησιμοποιούνται στην παρασκευή ορισμένων κονσερβών(3), και ιδίως το άρθρο 9, Εκτιμώντας: ότι ο κανονισμός (ΕΟΚ) αριθ. 1963/79 της Επιτροπής(4) προβλέπει στο άρθρο 2 παράγραφος 1, ότι η αίτηση για έλεγχο του ελαιολάδου πρέπει να υποβάλλεται στην αρμόδια αρχή, 5 τουλάχιστον ημέρες πριν από την προβλεπόμενη ημερομηνία ενάρξεως της παρασκευής των κονσερβών στις οποίες θα χρησιμοποιηθεί το ελαιόλαδο- ότι η προθεσμία αυτή έχει σκοπό να επιτρέψει τον έλεγχο των αποθεμάτων ελαιολάδου από την αρμόδια αρχή- ότι οι λεπτομέρειες του διοικητικού αυτού ελέγχου διαφέρουν στα διάφορα Κράτη Μέλη- πρέπει λοιπόν γι' αυτό να καθορίζει κάθε Κράτος Μέλος την προθεσμία που είναι απαραίτητη για την πραγματοποίηση του εν λόγω ελέγχου- ότι τα μέτρα που προβλέπονται από τον παρόντα κανονισμό συμφωνούν με τη γνώμη της Επιτροπής Διαχειρίσεως Λιπαρών Ουσιών, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το κείμενο του άρθρου 2 παράγραφος 1 του κανονισμού (ΕΟΚ) αριθ. 1963/79 αντικαθίσταται από το ακόλουθο κείμενο: "1. Για να τύχει της επιστροφής στην παραγωγή, ο εργοστασιάρχης πρέπει να υποβάλει αίτηση ελέγχου στην αρμόδια αρχή πριν από την προβλεπόμενη ημερομηνία για την έναρξη της παρασκευής. Η αίτηση αυτή πρέπει να κατατίθεται μόνον όταν το έλαιο ευρίσκεται στις εγκαταστάσεις παρασκευής των κονσερβών. Το ενδιαφερόμενο Κράτος Μέλος καθορίζει, αν είναι ανάγκη, προθεσμία μεταξύ της ημερομηνίας καταθέσεως της αιτήσεως ελέγχου και εκείνης που αναφέρεται στο πρώτο εδάφιο." Άρθρο 2 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος Μέλος. Έγινε στις Βρυξέλλες, στις 14 Δεκεμβρίου 1979.

[Source: multi_eurlex | Tokens: 2291]